CELEX: 32021D0615(01)
Language: mt
Date: 2021-06-04 00:00:00
Title: Deċiżjoni tal-Kummissjoni tal-4 ta’ Ġunju 2021 rigward il-liċenzjar tal-logo Natura 2000 2021/C 229/03

15.6.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 229/6
               
            
         DEĊIŻJONI TAL-KUMMISSJONI
         tal-4 ta’ Ġunju 2021
         rigward il-liċenzjar tal-logo Natura 2000
         (2021/C 229/03)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-habitat naturali u tal-fawna u l-flora selvaġġa (1), u b’mod partikolari l-Artikolu 17(3) tagħha,
         Wara li kkunsidrat id-Deċiżjoni tal-Kummissjoni tad-19 ta’ Settembru 2001 (PV1536) li tikkonferixxi s-setgħa fuq id-Diretturi Ġenerali u fuq il-Kapijiet tas-Servizzi li jiddeċiedu dwar il-ħtieġa li tiġi rreġistrata applikazzjoni għall-protezzjoni tad-drittijiet tal-proprjetà intellettwali li jirriżultaw mill-attivitajiet jew mill-programmi li jkunu responsabbli minnhom, dwar l-għotja ta’ liċenzji marbuta ma’ din, dwar l-akkwist, it-trasferiment jew iċ-ċediment jew l-abbandun tad-drittijiet, u tagħti s-setgħa tal-eżekuzzjoni amministrattiva marbuta ma’ dan lid-Diretturi Ġenerali,
         Billi:
         
                     (1)
                  
                  
                     Kif iddikjarat fl-Artikolu 191 tat-Trattat, il-politika tal-Unjoni dwar l-ambjent għandha tikkontribwixxi biex jintlaħaq l-objettiv tal-preservazzjoni, il-protezzjoni u t-titjib tal-kwalità tal-ambjent, li jinkludi l-konservazzjoni tal-ħabitats naturali u tal-fawna u l-flora selvaġġi.
                  
               
                     (2)
                  
                  
                     Id-Direttiva 92/43/KEE għandha l-għan li tippromwovi ż-żamma tal-bijodiversità billi tieħu miżuri fil-livell tal-Unjoni sabiex jiġu kkonservati u rrestawrati l-ħabitats u l-ispeċijiet mhedda. Id-Direttiva 2009/147/KE tal-Parlament Ewropew u tal-Kunsill (2) għandha l-għan li tiżgura protezzjoni estensiva għall-għasafar u l-ħabitats selvaġġi.
                  
               
                     (3)
                  
                  
                     Id-Direttivi 92/43/KEE u 2009/147/KE huma l-pedament għal network ekoloġiku ta’ siti magħżula għall-protezzjoni tan-natura, magħruf bħala Natura 2000.
                  
               
                     (4)
                  
                  
                     Sabiex jiġi promoss dan in-network ekoloġiku, fil-15 ta’ Jannar 1996 ġie mfassal u approvat logo NATURA 2000 mill-Kumitat dwar il-Ħabitats. Is-sid tad-drittijiet tal-awtur tal-logo NATURA 2000 hija l-Unjoni Ewropea.
                  
               
                     (5)
                  
                  
                     Il-logo NATURA 2000 jintuża mill-Kummissjoni u mill-Istati Membri biex jidentifikaw sit tan-Natura 2000 u biex iżidu l-għarfien dwar in-network.
                  
               
                     (6)
                  
                  
                     Jixraq li jiġi promoss l-użu tal-logo NATURA 2000 biex jiġu kkomunikati l-benefiċċji li Natura 2000 tista’ tipprovdi lill-ekonomiji lokali u biex jinbnew sħubijiet ġodda bejn il-maniġers tas-siti, is-sidien tal-art u l-utenti, in-negozji lokali, filwaqt li tittejjeb il-perċezzjoni tan-network Natura 2000 u jiżdied l-appoġġ għalih. Għalhekk jixraq li tingħata liċenzja b’xejn għall-użu tal-logo NATURA 2000.
                  
               
                     (7)
                  
                  
                     Madankollu, sabiex jiġi żgurat li l-użu tal-logo NATURA 2000 jintuża b’tali mod li jikkontribwixxi b’mod effettiv għall-objettivi ta’ konservazzjoni tas-siti Natura 2000 u li ma jintużax ħażin, jeħtieġ li jiġu stabbiliti termini għall-użu tal-logo “NATURA 2000”,
                  
               IDDEĊIEDIET KIF ĠEJ:
         
            Artikolu Uniku
            Wara talba mill-Istat Membru, il-Kummissjoni tista’ tagħti liċenzja biex jintuża l-logo NATURA 2000 f’konformità mal-Ftehim ta’ Liċenzja stabbilit fl-Anness.
         
         
            Magħmul fi Brussell, l-4 ta’ Ġunju 2021.
            
               
                  Għall-Kummissjoni
               
               Florika FINK-HOOIJER
               
                  Id-Direttorat Ġenerali għall-Ambjent
               
            
         
         
            (1)  ĠU L 206, 22.7.1992, p. 7.
         
            (2)  Id-Direttiva 2009/147/KE tal-Parlament Ewropew u tal-Kunsill tat-30 ta’ Novembru 2009 dwar il-konservazzjoni tal-għasafar selvaġġi (ĠU L 20, 26.1.2010, p.7).
      
      
         
            ANNESS
            tad-Deċiżjoni tal-Kummissjoni rigward il-liċenzjar tal-logo Natura 2000
            
               
                  FTEHIM TA’ LIĊENZJA
                  
                     
                  Bejn:
                  
                     L-Unjoni Ewropea, irrappreżentata mill-Kummissjoni Ewropea – li għandha s-sede tagħha f’200, Rue de la Loi, 1000 Brussell, il-Belġju – hija stess irrappreżentata għall-finijiet ta’ dan il-ftehim minn Florika FINK-HOOIJER, id-Direttur Ġenerali għall-Ambjent (minn hawn ’il quddiem il-“Liċenzjatur”)
                  kif ukoll
                  
                     [XXXXXXX] (minn hawn ’il quddiem “il-Liċenzjatarju”).
                  Il-“Liċenzjatur” u l-“Liċenzjatarju” huma individwalment imsejħa bħala l-“Parti” u kollettivament bħala l-“Partijiet”.
                  B’referenza għax-xogħol (minn hawn “il quddiem il-‘Materjal Liċenzjat’):
                  Il-logo NATURA 2000, kif muri fl-Anness
                  Billi:
                  L-Unjoni Ewropea (minn hawn” il quddiem l-“UE”) tqis il-preservazzjoni, il-protezzjoni u t-titjib tal-kwalità tal-ambjent, inkluż il-konservazzjoni tal-ħabitats naturali u tal-fawna u l-flora selvaġġi, bħala objettiv essenzjali ta’ interess ġenerali segwit mill-UE, kif iddikjarat fl-Artikolu 191 tat-Trattat dwar il-Funzjonament tal-Unjoni Ewropea.
                  L-UE adottat id-Direttiva 92/43/KEE dwar il-konservazzjoni tal-ħabitats naturali u tal-fawna u l-flora selvaġġa (1) (minn hawn ’il quddiem id-“Direttiva dwar il-Ħabitats”) bil-għan li tippromwovi ż-żamma tal-bijodiversità billi tieħu miżuri fil-livell tal-UE sabiex jiġu kkonservati u rrestawrati l-ħabitats u l-ispeċijiet mhedda.
                  L-UE adottat id-Direttiva 2009/147/KE dwar il-konservazzjoni tal-għasafar selvaġġi (2) (minn hawn ’il quddiem id-“Direttiva dwar l-Għasafar”) bil-għan li tiżgura protezzjoni estensiva għall-għasafar selvaġġi u l-ħabitats tagħhom.
                  Id-Direttivi dwar il-Ħabitats u l-Għasafar huma l-pedament ta’ network ekoloġiku ta’ siti deżinjati għall-protezzjoni tan-natura, magħruf bħala Natura 2000.
                  Sabiex jiġi promoss dan in-network ekoloġiku, inħoloq logo “NATURA 2000” f’konformità mal-Artikolu 17(3) tad-Direttiva dwar il-Ħabitats. Il-logo huwa riprodott fl-Anness.
                  Dan il-logo jintuża mill-Kummissjoni Ewropea u mill-Istati Membri biex jidentifikaw is-siti tan-Natura 2000.
                  Il-Kummissjoni Ewropea u l-Istati Membri rrappreżentati fil-Kumitat dwar il-ħabitats stabbilit skont l-Artikolu 20 tad-Direttiva dwar il-Ħabitats iddeċidew li jużaw il-logo “NATURA 2000” biex jikkomunikaw dwar il-benefiċċji li Natura 2000 tista’ tipprovdi lill-ekonomiji lokali. Użu bħal dan tal-logo se jgħin ukoll biex jinbnew sħubijiet ġodda bejn il-maniġers tas-siti, is-sidien tal-art, l-utenti tal-art u n-negozji lokali, filwaqt li jtejjeb il-perċezzjoni tan-network Natura 2000 u jżid l-appoġġ għalih.
                  L-UE ssostni li hija s-sid tad-drittijiet tal-proprjetà intellettwali, inkluż id-drittijiet tal-awtur jew id-dritt ta’ disinn mingħajr limitazzjoni, fuq il-logo “NATURA 2000” u hija lesta li tagħti lill-Istati Membri liċenzja biex jużawh skont it-termini u l-kundizzjonijiet stabbiliti f’dan il-Ftehim.
                  Il-Partijiet ftiehmu kif ġej:
                  I.   GĦOTI TA’ LIĊENZJA
                  
                  
                           
                              1.
                           
                           
                              Soġġett għat-termini f’dan il-Ftehim, il-Liċenzjatur jagħti lil-Liċenzjatarju dritt mhux esklużiv, mingħajr royalties, sottoliċenzjabbli u kundizzjonali li juża, jistampa, jippubblika, jirriproduċi, juri u jinkorpora l-Materjal Liċenzjat fil-kuntest tan-network Natura 2000 għall-finijiet stabbiliti skont il-klawżola II. Il-Liċenzjatarju jista’ jagħmel il-Materjal Liċenzjat disponibbli fuq kwalunkwe midja inkluż formoli stampati, diġitali u elettroniċi, mingħajr preġudizzju għad-drittijiet tal-awtur tal-Liċenzjatur.
                           
                        
                           
                              2.
                           
                           
                              Il-Ftehim huwa limitat għall-ġuriżdizzjoni territorjali tal-Liċenzjatarju.
                           
                        Dan il-Ftehim jidħol fis-seħħ mal-iffirmar taż-żewġ Partijiet u jingħata għal perjodu indefinit.
                  II.   KUNDIZZJONIJIET TAL-LIĊENZJA
                  
                  
                           
                              1.
                           
                           
                              Il-Liċenzjatarju għandu juża l-Materjal Liċenzjat għall-fini tal-implimentazzjoni tad-Direttivi dwar il-Ħabitats u l-Għasafar, b’mod partikolari:
                              
                                          (i)
                                       
                                       
                                          biex jiġu identifikati żoni li huma parti min-network Natura 2000 minn meta ġew iddeżinjati bħala “Żoni Speċjali ta’ Konservazzjoni” jew elenkati bħala “Siti ta’ Importanza Komunitarja” skont id-Direttiva dwar il-Ħabitats jew ikklassifikati bħala “Żoni ta’ Protezzjoni Speċjali” skont id-Direttiva dwar l-Għasafar; jew
                                       
                                    
                                          (ii)
                                       
                                       
                                          biex jiġu identifikati miżuri u azzjonijiet li jikkontribwixxu direttament għall-ħolqien, il-ġestjoni jew il-promozzjoni tan-network Natura 2000.
                                       
                                    
                        
                           
                              2.
                           
                           
                              Il-Liċenzjatarju jista’ juża wkoll il-Materjal Liċenzjat fir-rigward ta’ oġġetti u servizzi li:
                              
                                          (i)
                                       
                                       
                                          jikkontribwixxu għall-ilħuq tal-objettivi ta’ konservazzjoni ta’ siti speċifiċi tan-Natura 2000, dment li dawk l-objettivi jkunu ġew stabbiliti f’konformità mad-Direttivi dwar il-Ħabitats u l-Għasafar; jew
                                       
                                    
                                          (ii)
                                       
                                       
                                          joriġinaw kompletament jew b’mod sinifikanti minn siti speċifiċi ta’ Natura 2000 jew ikunu pprovduti fihom u huma kompatibbli bis-sħiħ mal-objettivi ta’ konservazzjoni tagħhom, dment li dawn tal-aħħar ikunu ġew stabbiliti f’konformità mad-Direttivi dwar il-Ħabitats u l-Għasafar.
                                       
                                    
                        
                           
                              3.
                           
                           
                              Il-Liċenzjatarju ma għandux juża l-Materjal Liċenzjat bi kwalunkwe mod li jkun ta’ detriment għall-iskop tal-leġiżlazzjoni u għall-politiki tal-UE jew għar-reputazzjoni tal-Istituzzjonijiet tal-UE.
                           
                        
                           
                              4.
                           
                           
                              Il-Liċenzjatarju la għandu jirreġistra l-Materjal Liċenzjat kollu kemm hu jew parti minnu bħala trademark u lanqas jinkorporah fit-trademarks tiegħu stess, fi kwalunkwe ġuriżdizzjoni.
                           
                        
                           
                              5.
                           
                           
                              Il-Liċenzjatarju għandu jġarrab il-kostijiet u l-ispejjeż kollha għat-twettiq tad-drittijiet tal-Liċenzjatarju skont dan il-Ftehim.
                           
                        III.   KUNDIZZJONIJIET TAS-SOTTOLIĊENZJAR
                  
                  
                           
                              1.
                           
                           
                              Il-Liċenzjatarju jista’ jissottoliċenzja d-dritt li juża l-Materjal Liċenzjat fit-territorju tiegħu bl-istess kundizzjonijiet kif imsemmi fil-Klawżola II.
                           
                        
                           
                              2.
                           
                           
                              Il-Liċenzjatarju ma għandux jippermetti lil partijiet terzi jirreġistraw il-Materjal Liċenzjat kollu jew parti minnu bħala trademark jew jinkorporawh fit-trademarks tagħhom stess, fl-ebda ġuriżdizzjoni.
                           
                        
                           
                              3.
                           
                           
                              Il-Liċenzjatarju ma għandux jippermetti lil partijiet terzi jużaw il-Materjal Liċenzjat b’mod li jkun ta’ detriment għall-iskop tal-leġiżlazzjoni, għall-politiki jew għar-reputazzjoni tal-istituzzjonijiet tal-UE.
                           
                        IV.   DRITTIJIET TAL-AWTUR
                  
                  
                           
                              1.
                           
                           
                              Id-drittijiet tal-awtur fuq il-Materjal Liċenzjat jibqgħu f’idejn l-Unjoni Ewropea.
                           
                        
                           
                              2.
                           
                           
                              Dan il-Ftehim huwa soġġett għall-kundizzjoni li l-Liċenzjatarju (u kwalunkwe Sottoliċenzjatarju) jinkludu referenza viżibbli għas-sjieda tad-drittijiet tal-awtur tal-Liċenzjatur fil-Materjal Liċenzjat kif ġej:
                              © L-Unjoni Ewropea
                           
                        
                           
                              3.
                           
                           
                              Id-drittijiet hawnhekk huma mogħtija għat-terminu ta’ żmien kollu tad-drittijiet tal-awtur. Dan il-Ftehim ma jestendix għall-emblema Ewropea u/jew għal kwalunkwe trademark, isem kummerċjali, logo jew apparat grafiku ieħor tal-Unjoni Ewropea. Ma jingħatawx aktar drittijiet hawnhekk lil-Liċenzjatarju.
                           
                        V.   TERMINAZZJONI TAL-LIĊENZJA
                  
                  
                           
                              1.
                           
                           
                              Jekk il-Liċenzjatarju jwettaq ksur ta’ dan il-Ftehim, il-Partijiet jimpenjaw ruħhom li jiddiskutu l-kwistjoni fi żmien għoxrin (20) jum tax-xogħol wara avviż bil-miktub mil-Liċenzjatur. Jekk ma tinstab l-ebda soluzzjoni f’perjodu ta’ żmien raġonevoli, il-Liċenzjatur jista’ jtemm dan il-Ftehim permezz ta’ avviż bil-miktub.
                           
                        VI.   KSUR MINN PARTIJIET TERZI U AZZJONIJIET TA’ INFURZAR
                  
                  
                           
                              1.
                           
                           
                              Jekk il-Liċenzjatarju jsir konxju ta’ kwalunkwe użu minn kwalunkwe parti terza tal-Materjal Liċenzjat li jkun ta’ detriment għall-iskop tal-leġiżlazzjoni, għall-politiki jew għar-reputazzjoni tal-Istituzzjonijiet tal-UE, il-Liċenzjatarju għandu jinnotifika immedjatament bil-miktub lil-Liċenzjatur b’dan l-użu.
                           
                        
                           
                              2.
                           
                           
                              Il-Kummissjoni Ewropea għandu jkollha d-dritt li tieħu azzjoni xierqa kontra dan l-użu f’koordinazzjoni mill-qrib mal-Liċenzjatarju.
                           
                        
                           
                              3.
                           
                           
                              Il-Liċenzjatarju għandu jkollu d-dritt u l-obbligu li jieħu azzjoni kontra kwalunkwe ksur allegat tad-drittijiet ta’ proprjetà intellettwali tal-Liċenzjatur fil-Materjal Liċenzjat, inkluż id-dritt li jfittex għal ksur tad-drittijiet tal-awtur, bi spejjeż għalih u f’ismu stess.
                           
                        VII.   DISPOŻIZZJONI AMMINISTRATTIVA
                  
                  
                           
                              1.
                           
                           
                              Kwalunkwe komunikazzjoni bejn il-Partijiet b’referenza għat-twettiq ta’ dan il-Ftehim, in-notifiki kollha u kwalunkwe korrispondenza rilevanti għandha ssir bil-miktub u tiġi indirizzata lid-destinatarji li ġejjin:
                              Għall-Kummissjoni Ewropea, f’isem l-Unjoni Ewropea, il-persuna responsabbli għall-implimentazzjoni ta’ dan il-Ftehim hija:
                              [XXXXXXXXXX]
                              Għal-Liċenzjatarju, il-persuna responsabbli għall-implimentazzjoni ta’ dan il-Ftehim hija:
                              [XXXXXXXXXXXXXXX]
                           
                        VIII.   SOLUZZJONI TAT-TILWIM
                  
                  
                           
                              1.
                           
                           
                              Kwalunkwe tilwima li tinqala’ bejn il-Partijiet dwar kwalunkwe kwistjoni b’rabta ma’ dan il-Ftehim trid tipprova tiġi solvuta fl-ewwel istanza mill-persuni responsabbli għall-Partijiet fil-klawżola VII u jenħtieġ li titqajjem mill-Parti litiganti li tissottometti avviż tat-tilwima lill-Parti l-oħra.
                           
                        IX.   FTEHIM SĦIĦ
                  
                  
                           
                              1.
                           
                           
                              It-termini ta’ dan il-Ftehim jikkostitwixxu l-Ftehim kollu bejn il-Partijiet fir-rigward tas-suġġett ta’ dan il-Ftehim.
                           
                        
                           
                              2.
                           
                           
                              Kwalunkwe emenda għall-Ftehim għandha tiġi miftiehma bil-miktub bejn il-Partijiet u għandha tkun soġġetta għal addendum formali għal dan il-Ftehim.
                           
                        
                           
                              3.
                           
                           
                              Il-Partijiet jaqblu wkoll li l-ebda Parti ma għandha toqgħod fuq xi rappreżentazzjonijiet, ftehimiet, dikjarazzjonijiet jew impenji magħmula qabel l-iffirmar tal-Ftehim, kemm bil-fomm kif ukoll bil-miktub, għajr dawk li ġew inkorporati espressament fil-Ftehim.
                           
                        X.   LIĠI APPLIKABBLI
                  
                  
                           
                              1
                           
                           
                              Dan il-Ftehim huwa rregolat mid-dritt Ewropew u ssupplementat, skont il-każ, mid-dritt sostantiv nazzjonali tal-Belġju. Kwalunkwe tilwima bejn il-Partijiet li ma tistax tiġi solvuta amikevolment għandha titressaq quddiem il-Qorti tal-Ġustizzja tal-Unjoni Ewropea.
                           
                        
                     Magħmul f’żewġ kopji fi Brussell fi ….
                     
                        Iffirmat għall-Kummissjoni Ewropea f’isem l-Unjoni Ewropea minn:
                        Iffirmat għal-Liċenzjatarju minn:
                     
                  
               
            
            
               
                  Anness
                  MATERJAL LIĊENZJAT: LOGO TAN-NATURA 2000
                  
                     
                  © L-Unjoni Ewropea
                  
                     
                  © L-Unjoni Ewropea
               
            
            
               (1)  ĠU L 206, 22.7.1992, p. 7.
            
               (2)  ĠU L 20, 26.01.2010. p. 7.